Taalgebruik: onderhewig, onderworpeArgieffoto (Foto: Pezibear, Pixabay) In woordeboeke word hierdie twee woorde meestal as sinonieme aangegee, maar daar is tog verskille wat die noukeurige gebruiker sal handhaaf. Onderhewig word gebruik saam met iets wat ŉ mens of entiteit nadelig kan beïnvloed. Dit gee altyd te kenne dat ŉ mens of iets blootgestel is/word aan ŉ werking wat as negatief beskou of ervaar word, en daarom behoort onderhewig nie ten opsigte van ŉ positiewe werking gebruik te word nie, byvoorbeeld: Ons almal is onderhewig aan siektes en uiteindelik die dood, of Die land is onderhewig aan periodieke droogtes wat tot misoeste en hongersnood lei. (Volgens die EWN het onderhewig se Middelnederlandse voorouer “lydende aan” beteken.) Daarenteen beteken onderworpe “ondergeskik aan, onderdanig aan iets waaraan ŉ mens jou moet onderwerp”; daar is dus ŉ noue verband tussen onderworpe en die werkwoord onderwerp, byvoorbeeld: In ŉ regstaat is almal, sonder aansien des persoons, aan die reg onderworpe. Dit kan ook beteken “afhanklik van; behoudens” in gebruike soos Die lening sal toegestaan word onderworpe aan ŉ kredietwaardigheidsondersoek. Bronne: HAT Taalgids